Skjaldbakan Diego snýr heim til Espanola-eyju í Kyrrahafi í mars eftir að hafa leikið lykilhlutverk í að bjarga tegund sinni frá útrýmingu . Hinn rúmlega hundrað ára gamli Diego er sannkallaður glaumgosi . Enda er hann fjallmyndarlegur . Um áttatíu kíló og einn og hálfur metri að lengd þegar hann teygir úr sér . Diego fæddist á eynni Espanola en var fluttur í dýragarðinn í borginni San Diego í Kaliforníu , sem er ekki nefnd eftir skjaldbökunni , þegar hann var um tvítugt . Þar dvaldist hann fram til ársins 1976 þegar hann fékk það hlutverk að bjarga tegund sinni , Galapagos-risaskjaldbökunni , frá útrýmingu . Glaumgosaskjaldbakan svokallaða var þá flutt á Pinzon-eyju , sem er hluti Galapagos-eyjaklasans líkt og Espanola . Þar vann hann með tveimur öðrum karlskjaldbökum og tólf kvenskjaldbökum , öllum sem eftir voru í heiminum , að því að byggja stofninn upp á ný . Undanfarna áratugi hefur Diego verið duglegri en flestir við að æxla sig . Stofninn hefur stækkað úr fimmtán dýrum í um tvö þúsund og á Diego átta hundruð börn , geri aðrir betur . En nú er komið að því að þessi bjargvættur setjist í helgan stein . Hann er því á leið heim aftur til Espanolu þar sem hann mun búa með eðlum , sæljónum og fuglum .